A BIZOTTSÁG HATÁROZATA
(2006. december 22.)
Bulgária és Románia csatlakozási okmánya VI. melléklete függelékének az egyes bolgár tejfeldolgozó létesítmények tekintetében történő módosításáról
(az értesítés a C(2006) 6960. számú dokumentummal történt)
(EGT vonatkozású szöveg)
(2007/26/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak VI. melléklete 4. fejezete B. szakasza f) bekezdésének első albekezdésére,
mivel:
(1)
Bulgária és Románia csatlakozási okmánya átmeneti időszakokat biztosított Bulgária számára annak érdekében, hogy egyes tejfeldolgozó létesítmények megfeleljenek az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet követelményeinek (1). Az I. fejezet tartalmazza az uniós követelményeknek nem megfelelő tej feldolgozására jogosult egyes létesítmények listáját, valamint egyes azon létesítményekét, melyek az uniós követelményeknek megfelelő és nem megfelelő tej feldolgozására egyaránt jogosultak, feltéve hogy a feldolgozást a szóban forgó okmány VI. melléklete függelékének II. fejezetében felsorolt külön gyártósorokon végzik.
(2)
Az említett függelék I. fejezetében jelenleg felsorolt létesítmények közül néhány beszüntette az átmeneti időszakok során végezhető tevékenységeket. E létesítményeket ezért törölni kell a jegyzékből.
(3)
Tekintettel a nyerstej minőségének alakulására és a bolgár nyerstej-előállítás jelenlegi arányára, mely nem felel meg a 853/2004/EK rendelet követelményeinek, egyes létesítményeket fel kell venni a csatlakozási okmány VI. melléklete függelékének I. fejezetében szereplő jegyzékre.
(4)
Ezen kívül egyes bolgár tejfeldolgozó létesítmények rendelkeznek az uniós követelményeknek megfelelő és nem megfelelő tej külön gyártósorokon történő feldolgozásához szükséges kapacitással és felszereltséggel. E létesítményeket fel kell venni az említett függelék II. fejezetében szereplő jegyzékre.
(5)
Ennélfogva módosítani szükséges a csatlakozási okmány VI. mellékletének függelékét. Az egyértelműség érdekében a szóban forgó függelék helyébe e határozat melléklete szövegének kell lépnie.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Bulgária és Románia csatlakozási okmánya VI. mellékletének függeléke helyébe e határozat mellékletének szövege lép.
2. cikk
Ez a határozat Bulgária és Románia csatlakozási okmánya hatálybalépésének feltételével és időpontjától alkalmazandó.
3. cikk
Ennek a határozatnak a tagállamok a címzettjei.
Kelt Brüsszelben, 2006. december 22-én.